**Előterjesztés**

**Harc Község Önkormányzata Képviselő-testületének**

**2017. november 21-én tartandó soros ülésére**

*5. számú napirendi pont*

**Tárgy: Tájékoztatás az adóhátralékok behajtásáról, adórendeletek felülvizsgálata**

**Előterjesztő és előadó: Balogh Györgyi aljegyző**

**Az előterjesztést készítette: Balogh Györgyi aljegyző, Nyul Józsefné adóigazgatási ügyintéző**

**Tisztelt Képviselő-testület!**

A helyi adókat – az iparűzési adó kivételével – fő szabály szerint évi két egyenlő részletben március 15-ig és szeptember 15-ig lehet pótlékmentesen megfizetni.

A helyi adókról szóló 1990. évi C. tv. 1 § (1) bekezdése rendelkezik arról, hogy e törvény felhatalmazása alapján az önkormányzat képviselő-testülete rendelettel illetékességi területén helyi adókat vezethet be.

Harc Község Önkormányzata a 3/2014. (I.22.) sz. rendelet alapján végzi a helyi adóztatást.

A helyi adóztatás során az adózás rendjéről szóló 2003. évi XCII. tv-ben (továbbiakban Art.) foglalt szabályok szerint jár el az önkormányzati adóhatóság. Ennek a törvénynek a rendelkezései alapján kerülhet sor az önkormányzati adóhatóság méltányossági jogkörének gyakorlására is.

Hivatalunk adóhatósági jogkörében történő eljárása során az Art., a közigazgatási hatósági eljárás és szolgáltatás általános szabályairól szóló 2004. évi CXL. törvény (továbbiakban Ket.), a végrehajtási eljárás során pedig még a bírósági végrehajtásról szóló 1994. évi LIII. tv. szabályai szerint jár el.

2018. január 1. napjától a végrehajtásban a Nemzeti Adó-és Vámhivatal közreműködését határozza meg jogszabály.

Amennyiben az adóalanyok határidőben nem fizetik meg az adót, előbb felhívást küldünk ki a tartozás rendezésére, ha ez nem vezet eredményre, kezdeményezzük a végrehajtási eljárást, mely során vagy az adós munkabéréből rendeljük el a tartozást levonni, nyugdíjas esetén a Nyugdíjfolyósító Igazgatóságot keressük meg ugyanezen okok miatt. Gépjárműadó tartozás esetében még lehetőségként áll fenn a gépjármű forgalomból való kivonatása.

2017. évben 59 adózónak küldtünk felszólítást adótartozás tárgyában. A felszólításokat minden esetben szabályszerű kézbesítéssel közöltük. A tartozók között voltak olyanok, akik csak gépjárműadóval vagy csak magánszemélyek kommunális adójával tartoztak, de olyanok is, akik mindkettővel.

**Magánszemélyek kommunális adója**

Adófizetési kötelezettség terheli az önkormányzat illetékességi területén a lakás céljára szolgáló építményt, telket (beépítetlen belterületi terület), nem lakás céljára szolgáló belterületi épületet.

2017. évben az adómérték lakás esetében 7.500,- Ft, beépítetlen belterületi telek, nem lakás céljára szolgáló belterületi épület esetében 2.600,- Ft.

Adózók száma: 333

Adótárgyak száma: 353

Adóterhelés + előző évi hátralék: 2.410.922,- Ft (év.: 647.397,-)

2017.10.31-ig befolyt adó: 2.122.643,- Ft

 hátralék 2017.10.31-én: 935.676,- Ft

A magánszemélyek kommunális adója területén 2017. évben az előterjesztés elkészültéig 24 esetben küldtünk felszólítást, 9 esetben letiltást kezdeményeztünk. A letiltások realizálása várhatóan 2017. december és 218. január hónapja.

**Összességében megállapítható, hogy a magánszemélyek kommunális adója esetében a bevételek teljesülése 88,04 %.**

**Gépjárműadó**

A gépjárműadó úgynevezett átengedett központi adó, melyből származó bevétel 2003. január 1-től 2012. december 31. napjáig maradt teljes összegben az önkormányzatnál.

Az adó mértékét nincs hatásköre az önkormányzatnak meghatározni, az a gépjárműadó törvényben kerül szabályozásra. Az adóztatás alapja 2004. január 1-től a központi hatósági nyilvántartás.

2007. január 1-jétől jelentős változtatásra került sor, amelynek célja a vagyonarányos közteherviselés elvének érvényesítése a gépjárműadóban.

Ennek alapján a személygépjárművek körében (személyautó és motorkerékpár) az adó alapja a személyszállító gépjármű teljesítménye kW-ban kifejezve. A személygépjárművek esetében a teljesítményen túl a gépjármű gyártási éve is befolyásolja az alkalmazandó adótételt.

Az adó mértéke a gépjármű

gyártási évében és az azt követő 3 naptári évben 345 Ft/kW,

gyártási évet követő 4-7. naptári évben 300 Ft/kW,

gyártási évet követő 8-11. naptári évben 230 Ft/kW,

gyártási évet követő 12-15. naptári évben 185 Ft/kW,

gyártási évet követő 16. naptári évben és az azt követő naptári években 140 Ft/kW.

 Változatlan maradt az adó alapja az autóbusz, a nyerges vontató, a lakó pótkocsi – önsúly -, illetve a tehergépjármű – önsúly + raksúly 50 %-a – vonatkozásában.

 A légrugós vagy azzal egyenértékű rugózási rendszerű nyerges vontató, tehergépjármű, autóbusz esetén 850 forint, az előző kategóriába nem tartozó gépjárművek és pótkocsik esetén 1380 forint minden megkezdett 100 kg után az adó mértéke.

A gépjárműadóról szóló törvény alapján a belföldi gépjárművek után a települési önkormányzat által beszedett adó 40 %-a a települési önkormányzatot illeti meg.

A szabályozás alapján 2013. január 1-től a gépjárműadó megosztott bevétellé vált, 60 %-ban állami, 40 %-ban önkormányzati részesedéssel.

Adózók száma: 315

Adótárgyak száma: 416

Folyó évi terhelés + előző évi hátralék: 5.508.300,- Ft (-év.: 917.805.-)

2017.10.31. befolyt adó (saját költségvetés résére utalt 40%): 2.107.132,- Ft

MÁK-hoz utalt adó (60%) 3.160.699,- Ft

 hátralék 2017.10.31-án: 1.158274,- Ft

A gépjármű-adóztatás területén is kezdeményeztünk végrehajtási eljárást az alábbiak szerint:

2017. évben 59 felszólítást közöltünk, 6 fő gépjárműve esetében forgalomból való kivonást kezdeményeztünk az illetékes szervnél. Az illetékes szerv végzésének kézhezvétele után a gépjárműadót befizették, a forgalomból való kivonásra így nem került sor.

**Összességében megállapítható, hogy a gépjárműadó estében a bevételek teljesülése 81,97 %.**

**Helyi iparűzési adó**

Az adónemet sajátos fizetési mód jellemzi, az adózók az adóévben a megelőző év adatai alapján előleget fizetnek (március 15. és szeptember 15.) másrészt elszámolnak a befizetett előlegekkel szemben (május 31.) valamint december 20-ig feltöltési kötelezettséget teljesítenek. Ekkor az éves várható adó összegére kiegészítik a már megfizetett előlegeket*.*

Az iparűzési adó mértéke a 2013. január 1-től változott, 2% lett.

A vállalkozók többsége fegyelmezetten teljesíti kötelezettségét.

Adózók száma: 95

2017. évi terhelés 9.882.647,- Ft.

2017. október 31-ig befolyt adó: 9.118.545,- Ft.

2017. október 31-ig a hátralék: 764.102,- Ft.

**Összességében megállapítható, hogy az iparűzési adóbevételek teljesülése 92,26 %.**

A végrehajtás eredményességét nagyban meghatározza, hogy sok hátralékkal rendelkező adózó nem dokumentált jövedelmet szerez. Évről évre nagyobb hangsúlyt fektetünk az adóbevételek realizálására minden jogszabályok által meghatározott eszközzel, de az itt élők anyagi lehetőségeinek szem előtt tartásával.

A jövő évi jogszabályváltozás előremutat az önkormányzat adóztatási feladatit illetően.

Kérem a Tisztelt Képviselő-testületet, hogy a tájékoztatást szíveskedjen elfogadni.

Harc, 2017. november 6.

Balogh Györgyi s.k.

aljegyző